
Napjaink Zánkája - Az Erzsébet-tábor

Mindenkor kiemelt közfeladat a nehéz anyagi helyzetben lévők üdülésének, pihenésének, rekreációjának elősegítése.
Míg az 1970-es, ’80-as években mindez szervezett táboroztatás keretei közt zajlott (pl. zánkai gyerektáborok), addig korunk kihívásainak az Erzsébet-program igyekszik megfelelni.
Az utólagos számvetés szerint 1 milliárd forint elkülönítésének köszönhetően 14 ezer gyermek kedvezményes nyaraltatása valósult meg az Erzsébet-táborokban.
Egy ilyen nagyszabású, Magyarországon újszerűnek számító projekt kapcsán okkal merülnek fel az előkészületekre, a konkrét lebonyolítási munkálatokra, valamint az utólagos értékelésre vonatkozó kérdések. Különösen érdekes mindezt európai viszonylatban vizsgálni. Kutatásom során a látótér kiszélesítését külföldi programok ismertetőjének tanulmányozása szolgálta. A már sikerre vitt nyugati gyakorlatok legfontosabb vonásainak feltárását és rendszerezését célzó projekt („Creating a Level Playing Field”) rávilágított bizonyos kulcselemekre. A témában való elmélyülés után választ kerestem arra a kérdésre, hogy a CLPF projektben azonosított alapkövek hogyan jelennek meg az Erzsébet-programban.
Dokumentumelemzés útján betekintést nyertem a magyarországi gyakorlat jogszabályi hátterébe. Forrásanyagként szolgált az Erzsébet-programról szóló 2012. évi CIII. törvény, valamint az ezt megelőző T/7855. számú törvényjavaslat. Az Európai Bizottság „A sport európai dimenziójának fejlesztése” című közleménye már a külföldi kitekintést célozta.
A hazai viszonyok feltárásához alkalmam nyílt mélyinterjút készíteni az Erzsébet-program egyik főszervezőjével. Hozzájutottam a szervezők által feldolgozott kérdőívekhez, így lehetőség nyílt másodelemzés készítésére.
Az interjú eredményeként fény derült a programtervezés kezdeti nehézségeire, a lebonyolítás során tapasztalt pozitív és negatív meglepetésekre, valamint az utólagos értékelésre is. A visszajelzések alapján a táborozók felejthetetlen élményként élték meg a nyári vakációt. A gyerekeket többirányú impulzus érte, foglalkoztatásuk szervezett keretek közt zajlott.
Mindazonáltal számos tanulsággal, jövőre nézve értékes tapasztalattal szolgált az első Erzsébet-tábor. A konklúzió levonásával még színvonalasabb végrehajtás lesz megvalósítható az elkövetkezőkben.
Összegzésként megállapítható, hogy az Erzsébet-program egy újszerű, európai válasz a társadalmi szolidaritás elérésére. Sikeres lebonyolítása bizonyítja létjogosultságát, a résztvevők visszajelzései szükségszerűvé teszik a folytatást.



